b'\n_START_ARTICLE_\nM\xc3\xa5l\xc3\xb8y Musikklag\n_START_PARAGRAPH_\nM\xc3\xa5l\xc3\xb8y Musikklag er et janitsjarkorps hjemmeh\xc3\xb8rende i M\xc3\xa5l\xc3\xb8y i V\xc3\xa5gs\xc3\xb8y kommune. Tallet p\xc3\xa5 medlemmer er rundt 50. Musikklaget ble stiftet 18. oktober 1904. Laget legger stor vekt p\xc3\xa5 det sosiale og p\xc3\xa5 \xc3\xa5 spre musikalsk glede for V\xc3\xa5gs\xc3\xb8y sine innbyggere._NEWLINE_Musikklaget var tidlig ute med \xc3\xa5 holde showkonserter for korps, komporkester og sangsolister, og har holdt mange store konserter, med blant andre \xc3\x98ystein Wik og tyske Sanni Luis som solister. Eksempel p\xc3\xa5 tema er musikaler, Tom Jones, Elvis, Las Vegas og Pop Classics.\n_START_SECTION_\nNissefest\n_START_PARAGRAPH_\nI desember hvert \xc3\xa5r arrangerer musikklaget Nissefest for sm\xc3\xa5 og store. Nissefesten er en slags revyforestilling med sketsjer, sang og musikk. Dette er en fest p\xc3\xa5 tvers for alle generasjoner, med mye humor, dramatikk og julestemning. Nissefesten er det st\xc3\xb8rste og viktigste sosiale kulturarrangementet i V\xc3\xa5gs\xc3\xb8y, med 6-700 gjester hvert \xc3\xa5r. Den ble arrangert i Turnhallen i M\xc3\xa5l\xc3\xb8y, men har siden 1980 v\xc3\xa6rt arrangert i Samfunnshallen p\xc3\xa5 Tenneb\xc3\xb8. Den f\xc3\xb8rste Nissefesten ble arrangert 11. desember 1950 og den er fulgt opp av en uavbrutt rekke av f\xc3\xb8rjulsfester hvert \xc3\xa5r helt til i dag og musikklaget kunne i 2009 derfor feire forestilling nr. 60. I 1999 ble laget hedret med V\xc3\xa5gs\xc3\xb8y kommune sin kulturpris.'